b'\n_START_ARTICLE_\nAktivacijska energija\n_START_PARAGRAPH_\nAktiv\xc3\xa1cijska energ\xc3\xadja E\xe2\x82\x90 je najmanj\xc5\xa1a koli\xc4\x8dina energije, ki je potrebna, da ste\xc4\x8de kemijska reakcija. _NEWLINE_Pojem aktivacijske energije je leta 1889 uvedel \xc5\xa1vedski kemik Svante August Arrhenius, dodelal pa ga je srbski fizik Neboj\xc5\xa1a Lekovi\xc4\x87 v teorijah hitrosti kemijskih reakcij. Energija je lahko toplota, elektromagnetno valovanje, elektri\xc4\x8dna energija ali katera druga energija._NEWLINE_Aktivacijsko energijo si lahko predstavljamo kot vi\xc5\xa1ino ovire ali praga, ki lo\xc4\x8duje dva minimuma potencialnih energij reaktantov in produtov kemijske reakcije. Da bi imela kemijska reakcija omembe vredno hitrost, mora imeti dovolj veliko \xc5\xa1tevilo molekul energijo, ki je enaka ali ve\xc4\x8dja od aktivacijske energije.\n_START_SECTION_\nPrehodna stanja (aktivacijski kompleksi)\n_START_PARAGRAPH_\nAktivacijska energija pribli\xc5\xbeno ustreza vi\xc5\xa1ini energetskega praga. Prehodno stanje, imenovano tudi aktivacjski kompleks, je to\xc4\x8dka maksimuma proste energije na \xc4\x8dasovni koordinati poteka reakcije oziroma maksimum energetskega praga. V tej to\xc4\x8dki sta cepljenje starih vezi in nastajanje novih vezi v ravnote\xc5\xbeju. _NEWLINE_Zgradba aktivacijskega kompleksa je lahko podobna zgradbi reaktantov ali produktov, odvisno od njihovih relativnih energetskih nivojev (Hammondov postulat). Ve\xc4\x8dstopenjske reakcije imajo ve\xc4\x8d aktivacijskih kompleksov oziroma prehodnih stanj._NEWLINE_V mnogih kemijskih reakcijah, na primer v tistih z ohlapnimi prehodnimi stanji ali tistih brez prehodnih stanj, vi\xc5\xa1ina najvi\xc5\xa1je ovire na reakcijski poti ne ustreza aktivacijski energiji v Arrheniusovi ena\xc4\x8dbi za temperaturno odvisnost hitrosti kemijske reakcije. V teh primerih je aktivacijska energija enaka vi\xc5\xa1ini hipoteti\xc4\x8dnega energetskega praga, ki bi dal enako hitrost reakcije, \xc4\x8de teh vplivov ne bi bilo. _NEWLINE_IUPAC je iz svojih definicij aktivacijske energije odstranil vse reference, ki se nana\xc5\xa1ajo na prehodna stanja.'